TLAČOVÁ SPRÁVA
Tatranská galéria otvára priestor blízkosti. Prah blízkosti prepája fotografiu, človeka a duchovnú pamäť

28. september 2026, Poprad - Tatranská galéria v Poprade pozýva na vernisáž výstavy Prah blízkosti, ktorá sa uskutoční 9. októbra 2026 o 17:00 v ArtKlube Tatranskej galérie.
Výstava projektu AKRONYM – vizuálno-sociálna sonda (Spišský Štvrtok) predstaví fotografie študentov a pedagógov Fakulty masmediálnej komunikácie Univerzity sv. Cyrila a Metoda v Trnave (FMK UCM).
Projekt prostredníctvom fotografie obrazovo mapuje rozsiahly komplex barokového kláštora a ranogotického kostola v Spišskom Štvrtku vrátane gotickej kaplnky. Historický areál vníma ako priestor sakrálnej, sociálnej a urbánnej pamäti, v ktorom sa stretávajú rôzne podoby ľudskej skúsenosti.
Fotografia na prahu dvoch svetov
Výstava Prah blízkosti pracuje s fotografiou ako médiom, ktoré dokáže prekračovať hranice medzi dokumentom a umeleckou interpretáciou. Do pozornosti dostáva človeka, miesto a vzťah, ktorý medzi nimi vzniká.
Projekt reflektuje stretnutie dvoch odlišných svetov – klientov Centra sociálnych služieb Spišský Štvrtok a duchovných správcov historických objektov, rehoľníkov – minoritov. Práve ich vzájomná blízkosť vytvára priestor pre nový pohľad na miesto, jeho históriu aj súčasnosť.
Fotografie zachytávajú ľudí, architektúru a prostredie a odkrývajú kultúrne, environmentálne, sociálne a religiózne vrstvy historicky významného areálu. Dokumentárna fotografia sa v projekte stáva nástrojom poznania, ktorý umožňuje vnímať miesto nielen cez jeho viditeľnú podobu, ale aj prostredníctvom príbehov, vzťahov a duchovnej kontinuity, ktoré sú s ním spojené.
Medzi minulosťou a súčasnosťou
Prah blízkosti je zároveň obrazovou výpoveďou o hraniciach – medzi minulosťou a prítomnosťou, medzi sakrálnym a sociálnym priestorom, medzi pozorovateľom a pozorovaným. Jednotlivé fotografie vznikali ako osobná skúsenosť autorov „tu a teraz“ v kontakte s miestom „vtedy a tam“.
Výstava tak nepredstavuje Spišský Štvrtok iba ako historickú lokalitu. Ukazuje ho ako živý priestor, v ktorom sa stretávajú pamäť, človek, architektúra, viera a každodenný život.
Vystavujúci autori: Ivana Galat, Ľubomír Hajdučík, Peter Lančarič, Jozef Sedlák, Kristína Svítok Mayerová, Magdaléna Tomalová a študenti FMK UCM: Michal Čajka, Liliana Ivanovičová, Radka Kariková, Viktória Konečná, Patrícia Lehká, Zuzana Ordzovenská, Adriána Radosová, Emma Šafránková, Lea Tomášková a Katarína Zvolenská.
Projekt bol podporený Nadáciou Tatra banky v roku 2026.

